Da Rumantschas e Rumantschs engaschads 

Da Jost Falett
 
Quants cors battan per la Rumantschia! Rumantsch è per ils blers da nus la lingua dal cor: paraulas e chanzuns rumantschas èn stadas las emprimas funtaunas per noss’olma, il mund da noss’uffanza è stà in mund rumantsch, en nossas regurdientschas savens in mund intact – in pitschen parvis nua che nossas ragischs culturalas han cumenzà a crescher. Questa amur per la lingua vulain nus era dar enavant a noss agens uffants, ella è la funtauna che nutrescha bleras activitads: en famiglia, en scola e baselgia, cun chant, musica e teater là nua che succeda la lavur impurtanta e decisiva per dar la forza a noss linguatg per ch’el possia surviver. Ella è la basa per tut las autras activitads da promoziun linguistica. – En la dira vita dals creschids cun ses squitsch economic pli e pli grond è la lingua dal paun dentant savens in’autra, il tudestg u schizunt l’englais. In linguatg per lavurar e gudagnar, in auter per urar e per sa recrear – èsi da smirvegliar sche nus lain mantegnair en questa situaziun nossa lingua dal cor sco ch’ella è en nossa regurdientscha? 
Perquai èsi da chapir sch’il cor di l’emprim «na» a midadas sin il champ linguistic, era sch’i dess arguments persvadents per dir «gea». Quants buns Rumantschs han l’emprim ditg «na» al rumantsch grischun, e cun s’occupar pli fitg cun el han els vesì ils avantatgs e la necessitad ed èn stads pronts d’acceptar el. Era ils critichers dal rumantsch grischun èn Rumantschs engaschads che vulessan mo il meglier per noss linguatg, precis sco ils critichers da La Quotidiana e dad auters projects. Critichers han ina funcziun impurtanta en mintga societad; els sforzan da reponderar la chaussa e mainan savens ad in meglier resultat, els gidan savens enavant. La critica blochescha dentant sch’ella è absoluta, sch’ils critichers fan crair ch’i dettia be ina suletta via, che lur idea saja l’unica gista. 
Spezialmain en ina cuminanza pitschna sco la Rumantschia è il privel grond che discussiuns davart problems effectivs u mintgatant era tschertgads occupan tantas forzas ed energias, che quellas mancan per pudair agir. Mintgatant èsi meglier da far enstagl da discutar, da pruvar e ramassar experientschas e pir lura discutar. La discussiun davart il rumantsch grischun è autra sch’ins ha lavurà cun questa lingua, sch’ins sa da tge ch’ins discurra. E quants onns avain nus discurrì dad ina gasetta quotidiana – i ha stuì vegnir insatgi e far ella. Oz avain nus La Quotidiana mintgadi sin maisa, pudain leger e crititgar ella – e gidar a far meglier. L’impurtant: nus avain ella – nus essan vegnids in pass enavant. – Mintgatant stuess ins era savair dir: Jau sun surprais da quest’idea, ma guardain ina giada tge ch’i fan londerora. 
I dat bleras bunas Rumantschas e blers buns Rumantschs; en nossas regiuns rumantschas e giu la Bassa, tar la giuventetgna cun ideas prospectivas e mintgatant curiusas e tar quels pli vegls ch’èn pli prudents e che guardan plitost enavos, tant a dretga sco a sanester, davant e davos las culissas, tar ils scrivents e tar ils lecturs, tar quels che simplamain dovran la lingua e tar quels che s’engaschan en politica, uniuns e lias, tar quels che fan projects e tar quels che crititgeschan els. Nus duvrain tuttas e tuts, quels che s’engaschan en stiva e stalla, en scola, societads e baselgia, tant sco quels che lavuran en las stanzas da cussegl e quels cun la penna gizza – dentant avend adina en egl la finamira centrala; da mantegnair quai ch’ans è char, ma era da sviluppar noss linguatg e dad adattar el al basegns dal temp. L’unic che nus na savain betg duvrar en la Rumantschia è l’indifferenza.